b'\n_START_ARTICLE_\nA. Santaholma\n_START_PARAGRAPH_\nA. Santaholma Oy oli kalajokisen liikemies ja laivanvarustaja Antti Santaholman ja h\xc3\xa4nen viiden poikansa perustama sahateollisuusperheyhti\xc3\xb6, joka omisti sahalaitoksia Per\xc3\xa4meren rannikolla. Osakeyhti\xc3\xb6n toiminta k\xc3\xa4ynnistyi varsinaisesti vuonna 1903, jolloin yhti\xc3\xb6n saha Kalajoella aloitti toimintansa. Yhti\xc3\xb6 aloitti sahaustoiminnan vuonna 1915 my\xc3\xb6s Haukiputaalla sek\xc3\xa4 vuonna 1934 Raahen Pirttiniemess\xc3\xa4. Yhti\xc3\xb6 omisti my\xc3\xb6s Pyh\xc3\xa4joella toimineen Pohjois-Suomen ensimm\xc3\xa4isen puuhiomon._NEWLINE_Yhti\xc3\xb6n liiketoimet joutuivat ahdinkoon jo 1920-luvun alussa, osin johtuen yhti\xc3\xb6n johtoa kohdanneiden kuolemantapausten vuoksi. Toimintaa supistettiin, eik\xc3\xa4 yhti\xc3\xb6 ostanut lainkaan tukkeja vuonna 1923. _NEWLINE_Yhti\xc3\xb6n toiminta elpyi vuodesta 1926 alkaen, jolloin yhti\xc3\xb6 ulotti puutavaranhankintansa Kiiminkijoen latvoille sek\xc3\xa4 Iijokivarteen. Yritys my\xc3\xb6s suoritti investointeija omistamiinsa laitoksiin. Yhti\xc3\xb6 teki kuitenkin tappiota vuosina 1930\xe2\x80\x931932, mutta tuotti voittoa vuosina 1933\xe2\x80\x931939 vuotta 1938 lukuun ottamatta, jolloin yhti\xc3\xb6 kirjasi tappioikseen 1,6 miljoonaa markkaa._NEWLINE_Yrityksen Haukiputaan Santaholmassa sijainnut saha suljettiin 1968 mutta Kalajoen Jokisuun saha jatkoi toimintaansa vuoteen 1996 saakka. Samana vuonna Santaholma Oy teki konkurssin josta aiheutui Kalajoen kunnalle 6 miljoonan markan takaustappiot.'